EA ปักธงรายได้ปี 63 แตะ 2 หมื่นลบ.รับรู้โครงการ “หนุมาน” เต็มปี-ยอดขายรถ “EV” 5 พันลบ.
EA ปักธงรายได้ปี 63 แตะ 2 หมื่นลบ. รับรู้โครงการ “หนุมาน” เต็มปี-ยอดขายรถ "EV" 5 พันลบ.
EA ปักธงรายได้ปี 63 แตะ 2 หมื่นลบ. รับรู้โครงการ “หนุมาน” เต็มปี-ยอดขายรถ "EV" 5 พันลบ.
8 ก.ค. 2562

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า บริษัทตั้งเป้ารายได้ปี 63 จะเติบโตเป็น 20,000 ล้านบาท จากปีนี้คาดอยู่ที่ 15,000 ล้านบาท เป็นไปตามการเติบโตของธุรกิจโรงไฟฟ้าที่สามารถรับรู้รายได้จากการจำหน่ายไฟฟ้าเชิงพาณิชย์ (COD) เข้ามาเต็มปีครบ 664 เมกะวัตต์
ทั้งโรงไฟฟ้าพลังงานลม โครงการหนุมาน จ.ชัยภูมิ 260 เมกะวัตต์, โรงไฟฟ้าพลังงานลม โครงการหาดกังหัน 126 เมกะวัตต์ และโรงไฟฟ้าพลังงานแสงอาทิตย์ 278 เมกะวัตต์ จากปีนี้ที่รับรู้รายได้ดังกล่าวเพียง 3 ไตรมาสเท่านั้น ซึ่งคิดเป็นรายได้ประมาณ 3,000 ล้านบาท
ส่วนความคืบหน้าการลงทุนก่อสร้างโรงไฟฟ้าโซลาร์ฟาร์มไฮบริด ที่ประเทศเวียดนาม ปัจจุบันอยู่ระหว่างรอเซ็นสัญญาซื้อขายไฟฟ้า (PPA) กับทางภาครัฐประเทศเวียดนาม คาดว่าจะเห็นความชัดเจนได้ภายในปีนี้ โดยวางงบลงทุนไว้สำหรับโครงการโรงไฟฟ้าใหม่ๆ ราว 1,000 ล้านบาท
ขณะที่ธุรกิจผลิตและจำหน่ายรถยนต์ไฟฟ้า ปัจจุบันมียอดจองเข้ามาครบทั้งหมด 4,500 คันแล้ว คาดว่าจะสามารถส่งมอบได้ภายในปีหน้า น่าจะรับรู้รายได้ประมาณ 5,000 ล้านบาท และยังคงแผนขยายสถานีชาร์จได้ครบ 1,000 จุดในปีนี้ แบ่งเป็น 700 จุด ในกรุงเทพฯ และ 300 จุดที่ต่างจังหวัด จากปัจจุบันขยายไปแล้ว 500 จุด
สำหรับโรงงานประกอบรถยนต์ไฟฟ้าที่ จ.ฉะเชิงเทรา คาดว่าจะดำเนินการการก่อสร้างแล้วเสร็จได้ภายในปลายปีนี้ จะสามารถรองรับการผลิตได้ราว 10,000 คัน/ปี โดยหากพบมีความต้องการมากกว่า 10,000 คัน บริษัทก็มีแผนจะขยายพื้นที่โรงงานดังกล่าวเพิ่มเติมได้
นอกจากนี้ บริษัทยังจะรับรู้ปริมาณการขายไบโอดีเซล (B100) เข้ามาอย่างต่อเนื่อง และรับรู้รายได้จากธุรกิจผลิตแบตเตอรี่ รวมถึงธุรกิจให้บริการเดินเรือไฟฟ้า บริษัทมีแผนประกอบเรือรวม 54 ลำ โดยจะเปิดทดลองให้บริการในเส้นทางแม่น้ำเจ้าพระยาในปลายเดือนก.ย.นี้ จำนวน 2 ลำ และเปิดให้บริการครบตามแผนงานภายในปี 63